
KĖDAINIŲ RAJONO SAVIVALDYBĖS TARYBA

SPRENDIMAS
DĖL KĖDAINIŲ RAJONO SAVIVALDYBĖS TARYBOS 2021 M. LIEPOS 16 D. SPRENDIMO NR. TS-160 „DĖL PASIŪLYMŲ DĖL KĖDAINIŲ RAJONO SAVIVALDYBĖS DRAUSTINIŲ STEIGIMO, JŲ RIBŲ KEITIMO, GAMTOS PAVELDO OBJEKTŲ PASKELBIMO SAVIVALDYBĖS SAUGOMAIS TEIKIMO IR NAGRINĖJIMO TVARKOS APRAŠO PATVIRTINIMO“ PAKEITIMO

2022 m. gegužės 27 d. Nr. TS-178
Kėdainiai

Vadovaudamasi Lietuvos Respublikos vietos savivaldos įstatymo 18 straipsnio 1 dalimi, Pasiūlymų dėl saugomų teritorijų steigimo, jų ribų keitimo teikimo ir nagrinėjimo tvarkos aprašo, patvirtinto Lietuvos Respublikos aplinkos ministro 2009 m. rugpjūčio 26 d. įsakymu Nr. D1-491 „Dėl Pasiūlymų dėl saugomų teritorijų steigimo, jų ribų keitimo teikimo ir nagrinėjimo tvarkos aprašo patvirtinimo“, 12 punktu, Kėdainių rajono savivaldybės taryba  n u s p r e n d ž i a:
Pakeisti Kėdainių rajono savivaldybės tarybos 2021 m. liepos 16 d. sprendimu Nr. TS-160 „Dėl Pasiūlymų dėl Kėdainių rajono savivaldybės draustinių steigimo, jų ribų keitimo, gamtos paveldo objektų paskelbimo savivaldybės saugomais teikimo ir nagrinėjimo tvarkos aprašo patvirtinimo“ patvirtintą Pasiūlymų dėl Kėdainių rajono savivaldybės draustinių steigimo, jų ribų keitimo, gamtos paveldo objektų paskelbimo savivaldybės saugomais teikimo ir nagrinėjimo tvarkos aprašą (toliau – Tvarkos aprašas):
1. Pakeisti 2 punktą ir jį išdėstyti taip:
„2. Tvarkos aprašas netaikomas:
2.1. kai nevyriausybinės organizacijos, fiziniai ir juridiniai asmenys teikia pasiūlymus dėl rengiamų draustinių specialiųjų planų svarstymo su visuomene metu. Šie pasiūlymai teikiami ir nagrinėjami vadovaujantis Teritorijų planavimo dokumentų projektų svarstymo su visuomene nuostatais, patvirtintais Lietuvos Respublikos Vyriausybės 1996 m. rugsėjo 18 d. nutarimu           Nr. 1079 „Dėl Visuomenės dalyvavimo teritorijų planavimo procese nuostatų patvirtinimo“ (toliau – Visuomenės dalyvavimo teritorijų planavimo procese nuostatai);
2.2. kai planuojama steigti konkrečius draustinius, numatytus ne žemesnio kaip Savivaldybės lygmens kompleksinio teritorijų planavimo dokumentuose, strateginio planavimo dokumentuose.“
2. Pakeisti 6 punktą ir išdėstyti jį taip:
„6. Pasiūlyme nurodoma:
6.1. juridinio asmens pavadinimas, teisinė forma, kodas, buveinė arba fizinio asmens vardas, pavardė, adresas;
6.2. pagrindinė informacija apie teritoriją, su kuria susijęs Pasiūlymas:
6.2.1. savivaldybė, seniūnija, teritorijos schema (ne mažesniu kaip 1:10 000 masteliu), kurioje pažymima esamas ir (ar) siūlomas draustinis, jo ribos, gamtos vertybės, kita svarbi informacija;
6.2.2. Pasiūlymo pagrindimas pagal Steigimo kriterijus;
6.2.3. žemės sklypų nuosavybės forma (formos), informacija apie žemės savininkų ir valdytojų skaičių, vyraujantį žemės sklypų dydį;
6.2.4. veikla, daranti žalą gamtos vertybėms, vietovėms ar galinti joms pakenkti ir todėl reikia ją nutraukti ar apriboti, arba planuojama veikla, dėl kurios siūloma keisti draustinio ribas;
6.3. kokio tipo ir ploto naują draustinį siūloma steigti arba kaip keisti esamo draustinio ribas. Pasiūlymai dėl ribų keitimo pateikiami 6.2.1 papunktyje nurodytoje schemoje.“
3. Pakeisti 7 punkto pirmąją pastraipą ir ją išdėstyti taip:
„7. Pagrindžiant atitiktį Steigimo kriterijams, pasiūlyme teikiama vertybių lokalizacija pažymima 6.2.1 papunktyje nurodytoje schemoje:“
4. Pripažinti netekusiu galios 8 punktą.
5. Pakeisti 9 punktą ir išdėstyti jį taip:
„9. Pasiūlymas dėl draustinio steigimo, jo ribų keitimo, gamtos paveldo objekto paskelbimo saugomu turi būti pagrįstas tyrimų ar stebėsenos išvadomis, ekspertų vertinimu, nustatytais apsaugos tikslais, kitais viešai prieinamais duomenimis. Turi būti nurodomi tyrėjai, jų taikyti metodai, ar išvadų, vertinimų duomenys, jų šaltiniai. Jeigu tyrimų rezultatai skelbti, nurodyti, kur publikuota. Jeigu, vadovaujantis Steigimo kriterijais, nustatant gamtos objekto vertingumo lygmenį taikomas svarbumo kriterijus (išskyrus nustatant objekto pažintinę ir estetinę reikšmę), pasiūlymo teikėjai gamtos objekto vertingumą turi pagrįsti tyrimų išvadomis.“
6. Pakeisti 10 punktą ir išdėstyti jį taip:
„10. Fizinių ir juridinių asmenų Pasiūlymai nenagrinėjami, jei Pasiūlymas pateikiamas nepraėjus 3 metams, kai pakeisti draustinio planavimo dokumentai ir šių asmenų Pasiūlymai išnagrinėti pagal Visuomenės dalyvavimo teritorijų planavimo procese nuostatus, jeigu nekeičiama teritorijos vystymo koncepcija (jei ji buvo rengta), draustinio vystymo prioritetai, apsaugos ir tvarkymo kryptys.“
7. Pakeisti 13 punktą ir išdėstyti jį taip:
„13. Komisijos sekretorius, įvertinęs Pasiūlymą ir nustatęs, kad Pasiūlymas prieštarauja Tvarkos aprašo 2 punkto reikalavimams, Pasiūlymo nenagrinėja ir per 5 darbo dienas nuo Pasiūlymo gavimo dienos apie tai raštu informuoja pasiūlymo teikėją.“
8. Pakeisti 14 punktą ir išdėstyti jį taip:
„14. Komisijos sekretorius, nustatęs, kad Pasiūlymas neatitinka Tvarkos aprašo 6, 7, 9, 10 punktų reikalavimų, trūkstamos informacijos neturi arba negali gauti teisės aktų nustatyta tvarka iš kitų institucijų, per 5 darbo dienas nuo Pasiūlymo gavimo dienos raštu paprašo pasiūlymo teikėjo pateikti trūkstamą informaciją. Raštu nustatomas terminas pateikti šią informaciją ar trūkumams pašalinti.“
9. Pakeisti 15 punktą ir išdėstyti jį taip:
„15. Jeigu per nustatytą terminą trūkstama informacija nepateikiama, Pasiūlymas nebenagrinėjamas. Dokumentų originalai grąžinami Pasiūlymo teikėjui tokiu būdu, kokiu Pasiūlymas gautas, ir nurodoma grąžinimo priežastis. Komisija pasilieka Pasiūlymo ir gautų dokumentų kopijas.“
10. Pakeisti 17 punktą ir išdėstyti jį taip:
„17. Komisija tikrina Pasiūlymo informacijos išsamumą. Prireikus Komisija kviečia atitinkamų sričių ekspertus, kurie pagal kompetenciją išnagrinėja Pasiūlymą ir pateikia išvadas. Komisija ir (ar) ekspertai įvertina objekto, vietovės atitiktį Pasiūlyme nurodytai informacijai pagal Aprašo 6.2.2 ir 6.2.4 papunkčius, 7 ir 9 punktus, parengia preliminarią informaciją apie draustinio steigimo procedūroms reikalingą finansavimą ir preliminarius terminus įgyvendinti Pasiūlymą.“
11. Pripažinti netekusiu galios 21 punktą.

